b"\n_START_ARTICLE_\nKaj Baag\xc3\xb8\n_START_SECTION_\nBaggrund\n_START_PARAGRAPH_\nKaj Baag\xc3\xb8 voksede op i et st\xc3\xa6rkt indremissionsk milj\xc3\xb8 som s\xc3\xb8n af toldforvalter Hans Baag\xc3\xb8-Hansen og Esther Baag\xc3\xb8-Hansen, og barndommen kom i f\xc3\xb8rste omgang til at pr\xc3\xa6ge hans valg af uddannelse og arbejdsfelt. Han blev dr. theol. fra \xc3\x85rhus Universitet i 1958 og \xc3\xa5ret efter udsendt af Dansk Missionsselskab (nu Danmission) til Bangalore i Indien for at undervise indiske pr\xc3\xa6stestuderende._NEWLINE_Kaj Baag\xc3\xb8 var aktiv i den danske modstandsbev\xc3\xa6gelse under 2. verdenskrig. Han blev gift med Kirsten Blom Salmonsen (Kirsten Blom Baag\xc3\xb8 1925-2005) og var far til to b\xc3\xb8rn.\n_START_SECTION_\nBrud med missionen\n_START_PARAGRAPH_\nSamtidig med at han fra Bangalore gennemf\xc3\xb8rte omfattende forskning i kristendommens m\xc3\xb8de med Indien, s\xc3\xb8gte han udenfor de kristne milj\xc3\xb8er og fik kontakt med repr\xc3\xa6sentanter fra forskellige indiske trosretninger og samfundslag._NEWLINE_Som \xc3\xa5rene gik fandt han det sv\xc3\xa6rt at argumentere for kristendommens overlegenhed i forhold til andre religioner og stillede sp\xc3\xb8rgsm\xc3\xa5lstegn ved den kristne missions evne til at skabe sociale fremskridt._NEWLINE_Tvivlen f\xc3\xb8rte til et brud med Dansk Missionsselskab og senere med den danske folkekirke, som han forlod i 1972.\n_START_SECTION_\nDanida\n_START_PARAGRAPH_\nEfter bruddet med missionen i 1968 blev Kaj Baag\xc3\xb8 ansat som konsulent i Danida. Her blev han pioner indenfor u-landshj\xc3\xa6lp og bistandsarbejde._NEWLINE_Han blev udn\xc3\xa6vnt til bistandsattach\xc3\xa9 p\xc3\xa5 den danske ambassade i New Delhi og senere charg\xc3\xa9 d'affaires i Bangladesh._NEWLINE_Som chef for Danidas Asienskontor stod han bl.a. bag opbygningen af Noakhali-projektet i Bangladesh, hvor flere hundrede tusinde b\xc3\xb8rn og voksne l\xc3\xa6rte at l\xc3\xa6se og skrive i en omfattende indsats mod analfabetisme._NEWLINE_Under sin embedsperiode var han med til at fastholde, at u-landshj\xc3\xa6lp skal rettes mod de fattigste, den s\xc3\xa5kaldte fattigdomsorientering._NEWLINE_Han afsluttede sin karriere i Danida som souschef og chef for den bilaterale bistand.\n_START_SECTION_\nPrismodtager og ambassad\xc3\xb8r\n_START_PARAGRAPH_\nKaj Baag\xc3\xb8 blev den f\xc3\xb8rste modtager af Nairobiprisen  som er stiftet af danske u-landsjournalister._NEWLINE_Han blev \xe2\x80\x93 som en af f\xc3\xa5 ikke-karriere-diplomater \xe2\x80\x93 udn\xc3\xa6vnt til dansk ambassad\xc3\xb8r og udstationeret i New Delhi i 1985. Sin sidste tjenesterejse gennemf\xc3\xb8rte han i det dengang borgerkrigsh\xc3\xa6rgede Sri Lanka._NEWLINE_Hans d\xc3\xb8d i New Delhi blev omtalt i indiske nyhedsmedier, der beskrev ham som \xe2\x80\x9den ven af Indien\xe2\x80\x9d._NEWLINE_Kaj Baag\xc3\xb8s liv er skildret i bogen \xe2\x80\x9dManden, der ville frelse verden\xe2\x80\x9d af den danske journalist J\xc3\xb8rgen Harboe (ISBN 978-87-7467-048-3)."